প্রিমিয়ার লিগে এখনও জয় পেল না ম্যান ইউ, হার ম্যান সিটির

স্পোর্টস ডেস্ক: প্রিমিয়ার লিগে (Premier League) এখনও জয়ের মুখ দেখতে পেল না ম্যাঞ্চেস্টার ইউনাইটেড (Manchester United)। ২০২৫-২৬ মরসুমের প্রথম লিগ ম্যাচে আর্সেনালের মুখোমুখি হয়েছিল তারা। ওল্ড ট্রাফোর্ডে (Old Trafford) সেই ম্যাচে ভালো খেলেও ০-১ হেরে যায় রুবেন অ্যামোরিমের (Ruben Amorim) দল। রবিবার ফুলহ্যামের (Fulham C) বিরুদ্ধে অ্যাওয়ে ম্যাচে এগিয়ে গিয়েও ড্র হয়ে গেল। খেলার ফলাফল হল ১-১।

রবিবারের ম্যাচে শুরুতেই আক্রমণের ঝড় তোলে ম্যান ইউ। প্রথম ১৩ মিনিটে একাই তিনটে গোলের সুযোগ পান ম্যাথিয়াস কুনহা। তাঁর একটা শট পোস্টে লেগে ফিরে আসে। এরপর আসে সবথেকে বড় সুযোগ। মেসন মাউন্টকে বক্সের মধ্যে ফাউল করেন ফুলহ্যামের ডিফেন্ডার। ভিএআর-এর সাহায্য নিয়ে পেনাল্টির দেন রেফারি। কিন্তু অধিনায়ক ব্রুনো ফার্নান্ডেজের (Bruno Fernandez) শট বারের উপর দিয়ে উড়ে যায়।

আরও পড়ুন: টিকিট বন্টন নিয়ে সিএবিতে এনসিসি নিয়ে ফের বিতর্ক!

৫৮ মিনিটে এ মরসুমে গোলের খাতা খোলে ওল্ড ট্রাফোর্ডের ক্লাব। কর্নার থেকে উড়ে আসা বলে হেড করেন লেনি ইয়োরো। বল ফুলহ্যাম ডিফেন্ডার রদ্রিগো মুজিনের গায়ে লেগে গোলে ঢুকে যায়। ৭৩ মিনিটে সমতা ফেরান পরিবর্ত হিসেবে নামা এমিল স্মিথ-রো। বাকি সময়ে জয়সূচক গোল করতে পারেনি কোনও দলই।

এর আগে শনিবারের খেলায় লিডস ইউনাইটেডকে ৫-০ হারিয়েছে আর্সেনাল। জুরিয়েন টিম্বার এবং নবাগত স্ট্রাইকার ভিক্তর গিয়োকোরেস দু’ জনেই জোড়া গোল করেন। আর একটি গোল বুকায়ো সাকার। তবে শনিবারের খেলায় সবথেকে বড় অঘটন টটেনহ্যামের কাছে ম্যান সিটির হার। টটেনহ্যামের হয়ে গোল করেন ব্রেনান জনসন এবং জোয়াও পালিনহা।